[Nicolaus Episcopus servus servorum Dei, dilecto filio Yvoni Abbati Monasterii Cluniacensis, ejusque successoribus regulariter substituendis in perpetuum. Religio Cluniacensis Cœnobii, cui auctore Deo præsides, meritò nos inducit ut petitionibus tuis favorabiliter annuamus. Eapropter, dilecte in Christo fili, tuis justis supplicationibus grato concurrentes assensu, ad instar felicis Recordationis Paschalis Papæ Secundi prædecessoris nostri, Abbatias vel Prioratus, qui sub dispositione sanctæ memoriæ Hugonis Abbatis prædecessoris tui manserunt, sub tua quoque, vel successorum tuorum dispositione Apostolica auctoritate decernimus permanere: id est Moysiacum, Figiacum, Abbatiam sancti Martialis Lemovicensis, Angeliacensem, novum Monasterium Pictavense, Abbatiam sancti Egidii, Abbatiam Mauziaci, Abbatiam Virzeliaci, Abbatiam sancti Germani Antissiodorensis, Abbatiam S. Bertini, Abbatiam S. Wlmari, Abbatiam Unicurti, Abbatiam sancti Benedicti super Padum: Prioratus Nantuaci, Gigniaci, S. Marcelli Cabilonensis, Crispejaci, Vergiaci, Paredi, Cariloci, S. Marcelli de Sauzeto, S. Salvatoris Nivernensis, S. Stephani ibidem, Nazarens. Scarrionis, S. Isidorum, S. Saturninum, Salsinias, Silviniacum, sanctam Mariam de Caritate, Luperciacum, sanctum Reverianum, sanctum Martinum de Campis, Longum Pontem, Consiacum, Nongentum, Leontium Gayas, Trualdum, Ganagobiam, Rosanum, sanctum Pancratium de Lewis, Montem Acutum in Anglia, et Tetfordum; sanctum Albanum de Basileâ, Romanum Monasterium, Paterniacum, sanctum Victorem in Geneva, Voltam, sanctum Florum, Alariacum, Moiracum, sanctum Licerium, sanctum Orientium, sanctum Montem, Carennacum, sanctam Fidem de Morlanis, sanctum Eutropium, sanctam Mariam de Castello, sanctum Mayolum de Papia, sanctum Gabrielem de Cremona, sanctum Paulum de Pergamo, sanctum Iacobum de Pontida, Benemala, Bobium, Castellet, sanctum Gregorium de Placentia, Abbevillam, Artasium, Alavart, Domenam, Visiliam, Cabolium, Magobrium, Fodrovillam Cellam in Alamannia Roquespertum, Villare, sanctam Mariam de Valle, Marciniacum, Ambertam, Rivis, Chaberars, sanctum Nazarium Borboniensem, Boortum, Esalaso, Saltum. In locis autem quæ sine proprio Abbate diebus prædicti Domni ac Venerabilis Hugonis Abbatis fuisse videntur, numquam aliquis Abbatem ordinare præsumat. Illud etiam libertatis Cluniacensi Cœnobio firmum haberi sancimus, ut vestri Monasterii Monachi, qui ad sacros sunt Ordines promovendi, à quibus malueritis Catholicis Episcopis promoveantur: Chrisma verò, si opportunitas exegerit, in vestro faciatis Monasterio consecrari, vel à quibus volueritis Episcopis accipiatis. Si qua igitur in futurum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui careat dignitate, reamque se divino judicio existere de perpetrata iniquitate cognoscat, et à sacratissimo corpore ac sanguine Dei et Domini Redemptoris nostri JESU CHRISTI aliena fiat, atque in extremo examine districtæ ultioni subjaceat. Qui verò divini timoris intuitu custos et observator extiterit, sit super eum pax Domini nostri JESU CHRISTI, quatinus et hic fructum bonæ actionis percipiat, et apud districtum judicem præmia æternæ pacis inveniat. Amen. Amen. Amen. Ego NICOLAUS Catholicæ Ecclesiæ Episcopus. Ego Antherus tit. S. Praxedis Presbyter Cardinalis. Ego Guillelmus tit. S. Marci Presbyter Cardinalis. Ego Ordonius Tusculanus Episcopus. Ego Frater Benteverga Albanensis Episcopus. Ego Frater Robertus Portuensis Episcopus. Ego Iacobus S. Mariæ in Cosmedin Diaconus Card. Ego Gottofridus S. Georgii ad Velum aureum Diaconus Cardinalis. Ego Matthæus S. Mariæ in Porticu Diaconus Card. Ego Jordanus S. Eustachii Diaconus Card. Ego Jacobus S. Mariæ in Via-lata Diaconus Card. Datum Romæ per manum Magistri Petri de Mediolano sanctæ Romæ Ecclesiæ Vice-Cancellarii. Nonis Maii, Indictione VII. Incarnationis Dominicæ anno M. CC. LXXIX. Pontificatus vero Domni Nicolai Papæ III. anno II.]